Document ID: 32010D0688

NEUVOSTON TÄYTÄNTÖÖNPANOPÄÄTÖS,
annettu 15 päivänä lokakuuta 2010,
luvan antamisesta Italian tasavallalle jatkaa yhteisestä arvonlisäverojärjestelmästä annetun direktiivin 2006/112/EY 285 artiklasta poikkeavan erityistoimenpiteen soveltamista
(2010/688/EU)
EUROOPAN UNIONIN NEUVOSTO, joka
ottaa huomioon Euroopan unionin toiminnasta tehdyn sopimuksen,
ottaa huomioon neuvoston direktiivin 2006/112/EY (1) ja erityisesti sen 395 artiklan 1 kohdan,
ottaa huomioon Euroopan komission ehdotuksen,
sekä katsoo seuraavaa:
(1)
Italia pyysi kirjeessään, jonka komission pääsihteeristö kirjasi vastaanotetuksi 10 päivänä joulukuuta 2009, lupaa ottaa käyttöön direktiivin 2006/112/EY 285 artiklasta poikkeava toimenpide, jotta tietyille verovelvollisille myönnettävää vapautusta arvonlisäverosta voitaisiin jatkaa. Kyseisen toimenpiteen perusteella nämä verovelvolliset olisivat edelleen vapautettuja tietyistä tai kaikista direktiivin 2006/112/EY XI osaston 2-6 luvussa tarkoitetuista arvonlisäveroon liittyvistä velvoitteista.
(2)
Komissio antoi Italian pyynnön tiedoksi muille jäsenvaltioille 11 päivänä tammikuuta 2010 päivätyllä kirjeellä. Komissio ilmoitti Italialle 12 päivänä tammikuuta 2010 päivätyllä kirjeellä, että se oli saanut kaikki pyynnön arviointia varten tarpeellisina pitämänsä tiedot.
(3)
Jäsenvaltioilla on käytettävissään direktiivin 2006/112/EY XII osastossa tarkoitettu pienten yritysten erityisjärjestelmä. Tämä pidennettävä toimenpide poikkeaa mainitun direktiivin 285 artiklasta ainoastaan siltä osin, että tässä järjestelmässä Italiaan sovellettava vuosittaisen liikevaihdon raja-arvo on korkeampi kuin 5 000 euron raja-arvo.
(4)
Luvan antamisesta Italian tasavallalle soveltaa yhteisestä arvonlisäverojärjestelmästä annetun direktiivin 2006/112/EY 285 artiklasta poikkeavaa toimenpidettä 15 päivänä syyskuuta 2008 tehdyllä neuvoston päätöksellä 2008/737/EY (2) Italialle annettiin poikkeuksellisena toimenpiteenä lupa vapauttaa arvonlisäverosta 31 päivään joulukuuta 2010 sellaiset verovelvolliset, joiden vuosittainen liikevaihto on enintään 30 000 euroa. Koska tämän korkeamman raja-arvon vuoksi pienimpiin yrityksiin sovelletaan vähemmän arvonlisäverovelvoitteita samalla kun tällaiset yritykset voivat edelleen valita tavanomaiset arvonlisäverojärjestelyt direktiivin 2006/112/EY 290 artiklan mukaisesti, Italialle olisi myönnettävä lupa jatkaa toimenpiteen soveltamista rajoitetun ajan.
(5)
Komissio sisällytti direktiivin 77/388/ETY muuttamisesta arvonlisäverovelvoitteiden yksinkertaistamiseksi 29 päivänä lokakuuta 2004 antamaansa ehdotukseen neuvoston direktiiviksi säännöksiä, joiden nojalla jäsenvaltiot voivat vahvistaa arvonlisäverovapautusjärjestelmässä sovellettavaksi vuosittaisen liikevaihdon raja-arvoksi enintään 100 000 euroa tai sen vasta-arvon kansallisena valuuttana ja tarkistaa tämän enimmäismäärän vuosittain. Italian esittämä pidennyspyyntö vastaa mainittua ehdotusta.
(6)
Italian antamien tietojen perusteella toimenpide on alentanut lopullisessa kulutusvaiheessa kerättyjen verotulojen kokonaismäärää arviolta alle 0,2 prosenttia.
(7)
Poikkeus ei vaikuta arvonlisäverosta kertyviin unionin omiin varoihin,
ON HYVÄKSYNYT TÄMÄN PÄÄTÖKSEN:
1 artikla
Poiketen siitä, mitä direktiivin 2006/112/EY 285 artiklassa säädetään, Italialle annetaan lupa vapauttaa arvonlisäverosta verovelvolliset, joiden vuosittainen liikevaihto on enintään 30 000 euroa.
Italia saa korottaa tätä raja-arvoa vapautuksen reaaliarvon säilyttämiseksi.
2 artikla
Tämä päätös tulee voimaan päivänä, jona se annetaan tiedoksi.
Tätä päätöstä sovelletaan 1 päivästä tammikuuta 2011 siihen saakka, jolloin direktiivi, jolla muutetaan vuosittaisen liikevaihdon raja-arvoja, joiden alittuessa verovelvollisille voidaan myöntää vapautus arvonlisäverosta, tulee voimaan, tai 31 päivään joulukuuta 2013 saakka sen mukaan, kumpi näistä ajankohdista on aiempi.
3 artikla
Tämä päätös on osoitettu Italian tasavallalle.
Tehty Luxemburgissa 15 päivänä lokakuuta 2010.

Labels: 3
2
18